text: Smed røvere ud af sin butik
  17 januar 2013 kl. 16.13
  Dennis Yilmaz lod sig ikke skræmme, da tre unge forsøgte at begå røveri i hans lille købmandsforretning i Esbjerg. Se i TV SYD, hvordan han bogstavligt talt jagede røverspirer ud af butikken.
  De tre mænd kom ind i butikken - og den ene truede med en pistollignende genstand.
  - Jeg troede først, at det var en joke. Men så opdagede jeg, at der var tale om en attrap. Og så blev jeg sur. De skulle ikke komme her og røve de penge, som jeg har arbejdet hele dagen for at tjene.
  Han trykkede på overfaldsalarmen - og jog bogstavligt talt de tre røverspirer som betegnes som 15-16 år ud af butikken.
  - Jeg går til pistolskydning, så jeg kan godt kende forskel. Men politifolkene blev ved med at advare mig om, at jeg skulle være helt sikker på, at det var en attrap, før jeg gør, som jeg gjorde.
  De tre røvere er endnu ikke pågrebet.
  